b'\n_START_ARTICLE_\nEmanuel Vigelands Museum\n_START_PARAGRAPH_\nEmanuel Vigelands museum p\xc3\xa5 Slemdal best\xc3\xa5r av mausoleet som er Emanuel Vigelands gravkammer, og et siderom som tidligere fungerte som galleri. Mausoleet er et t\xc3\xb8nnehvelvet rom fullstendig dekket av fresker, og i dag er det kun denne delen som er \xc3\xa5pen for publikum.\n_START_SECTION_\nHistorie\n_START_PARAGRAPH_\nTidlig p\xc3\xa5 1900-tallet hadde Emanuel Vigeland en ide om \xc3\xa5 bygge et museum som skulle v\xc3\xa6re viet til hans kunst, og i 1926 begynte han \xc3\xa5 konstruere en bygning p\xc3\xa5 Slemdal ved siden av sin private bolig. Hensikten med bygget var \xc3\xa5 skape et romslig atelier som etter hans d\xc3\xb8d kunne bli et museum for hans kunst. Bygningen sto ferdig i 1928, men arbeidet med interi\xc3\xb8ret og innredningen skulle fortsette i mange \xc3\xa5r fremover. Hovedideen hans var \xc3\xa5 dekorere alle innvendige vegger med fresker. I 1931 var arbeidet med freskene i full gang, men arbeidet kom til \xc3\xa5 fortsette helt frem til 1947. Bygget som Emanuel Vigeland ga navnet Tomba Emmanuelle og har siden 1948 v\xc3\xa6rt hans gravkammer. Urnen er oppbevart i en nisje over d\xc3\xb8ren. _NEWLINE_Muset \xc3\xa5pnet for publikum \xc3\xa5ttende desember 1959. Frem til slutten av 1990-tallet var b\xc3\xa5de mausoleet og siderommet \xc3\xa5pent for publikum. Siderommet ble stengt en stund for samlingsregistering og oppussing men fungerte igjen som utstillingsgalleri fra sommeren 2000 til sommeren 2004. Etter dette har siderommet v\xc3\xa6rt \xc3\xa5pnet i perioder. Fra vinteren 2010 har det v\xc3\xa6rt stengt p\xc3\xa5 grunn av et p\xc3\xa5g\xc3\xa5ende registreringsprosjekt.\n_START_SECTION_\nArkitektur\n_START_PARAGRAPH_\nEmanuel Vigeland tegnet selv bygningen som etter hvert skulle bli Tomba Emmanuelle. Bygningen er murt i r\xc3\xb8d h\xc3\xa5ndbanket tegl og har et utseende som et kapell, med en t\xc3\xb8nnehvelvet sal som er 22 m lang, 10 m bred med 12,5 m opp til toppen av hvelvet. Den totale dekorerte flaten har et areal p\xc3\xa5 over 800 m\xc2\xb2. Bygget hadde ogs\xc3\xa5 et mindre siderom p\xc3\xa5 6\xc3\x976 m. Atelieret hadde god belysning fra et stort, firedelt og rundbue vindu p\xc3\xa5 den nordre gavlen samt et mindre p\xc3\xa5 \xc3\xb8stveggen. P\xc3\xa5 1940-tallet bygget Vigeland ytterligere ett rom, som skulle tjene som utstillingslokale for hans etterlatte arbeider. H\xc3\xb8sten 1942 murte Vigeland igjen samtlige vinduer og \xc3\xa5pningen til hovedrommet og forandret med dette atelieret til sitt gravkammer.\n_START_SECTION_\nStiftelse\n_START_PARAGRAPH_\nDa stiftelsen ble opprettet ble det vedtatt at styret skulle best\xc3\xa5 av tre medlemmer. Det ble bestemt at et av medlemmene skulle v\xc3\xa6re Emanuel Vigelands eldste s\xc3\xb8nn Per Vigeland s\xc3\xa5 lenge han \xc3\xb8nsket dette, eller til hans d\xc3\xb8d. Styreplassen skulle s\xc3\xa5 g\xc3\xa5 videre til Maria Vigeland, Emanuel Vigelands datter. Deretter skulle vervet g\xc3\xa5 videre til Immanuel Vigeland, Emanuel Vigelands yngste s\xc3\xb8nn. Etter Per og Immanuels d\xc3\xb8d skulle vervet g\xc3\xa5 videre enten i Pers eller Immanuels familie, og senere blant deres etterkommere dersom de skulle \xc3\xb8nske dette. De to andre medlemmene i styret blir valgt av Kirke- og undervisningsdepartementet. _NEWLINE_Inntil 1999 var det familien som sto for driften av museet. November 1999 valgte stiftelsen \xc3\xa5 ansette en intendant som skulle fungere som daglig leder og oppsynsmann.     _NEWLINE_I dag best\xc3\xa5r stiftelsen av P\xc3\xa5l Vigeland som er Emanuel Vigelands barnebarn samt Nils Messel fra Nasjonalmuseet og advokat Arne Haavind. Kunsthistoriker Kjartan Hauglid har v\xc3\xa6rt museets intendant siden 1999.\n_START_SECTION_\nSamling\n_START_PARAGRAPH_\nEmanuel Vigeland var en multikunstner som har etterlatt seg en stor mengde kunst laget av ulike materialer. I samlingen er det mellom 350-400 malerier, ca. hundre store preparasjonstegninger til glassmalerier og fresker samt hundre utkast til skulpturer. Det er ogs\xc3\xa5 mellom 30 og 40 glassmalerier, og over 3500 sm\xc3\xa5 skisser samt en mengde utstyr og verkt\xc3\xb8y. I tillegg til kunstsamlingen forvalter museet Emanuel Vigelands privat arkivmateriale som best\xc3\xa5r av fotografier, dagb\xc3\xb8ker, b\xc3\xb8ker, plantegninger, dokumenter osv. I 2010 startet museet et stort registreringsprosjekt for \xc3\xa5 f\xc3\xa5 oversikt over museets samling. Frem til i dag er det blitt registrert over 5000 objekter, men man er kun kommet ca. halvveis med registreringen.'